L'Eliana celebrarà de nou la Nit Violeta aquest diumenge
16 de setembre de 2020

Fa ara quasi un any, el 20 de setembre de 2019, la Coordinadora Feminista va convocar una mobilització que es va estendre per tot el territori nacional per a fer un crit d'atenció a la societat després d'haver patit l'estiu d'aqueix any les pitjors xifres de la història en matèria de violència de gènere. Concretament, el mes de juliol de 2019 van ser assassinades per les seues parelles o exparelles una dona cada dos dies al nostre país, xifra que va resultar escandalosa per a tota la ciutadania, per als col·lectius feministes i per a les administracions i forces de seguretat.

Aquella convocatòria va rebre el nom de "La Nit Violeta" i la resposta va portar als carrers de les ciutats i pobles d'Espanya a milers de ciutadanes i ciutadans a manifestar-se contra el terrorisme masclista. Molts ajuntaments es van sumar a la iniciativa i van donar suport a les mobilitzacions amb diverses accions reivindicatives. Concretament, l'Ajuntament de l'Eliana va convocar als veïns i veïnes a una concentració on es va llegir un manifest contra aquesta mena d'agressió, al mateix temps que la façana del consistori lluïa una il·luminació de color violeta creada per a l'ocasió.

Un any després, diumenge que ve 20 de setembre, la Regidoria d'Igualtat no ha volgut perdre l'oportunitat d'escenificar el seu compromís contra la violència masclista i tornarà a tenyir de violeta la façana de l'Ajuntament per a reeditar aquest simbòlic gest.

A més, l'Eliana pertany des d'el mes de juny passat, a la Xarxa contra la Violència de Gènere de la Diputació de València. Per tal motiu la Diputada d'Igualtat, Eli García, assistirà a la Nit Violeta per a descobrir una de les plaques que identifiquen a l'Eliana com a ‘Municipi Protegit’ gràcies a la seua pertinença a la Xarxa, composta en l'actualitat per 84 localitats de la província.

També enguany hi haurà lectura de manifest, en aquesta ocasió a través d'un enregistrament d'àudio realitzat per 15 joves de la localitat. A continuació, es dispararan tantes carcasses de color violeta com dones han sigut assassinades en aquest 2020, un any en què, desgraciadament, els crims masclistes no han disminuït malgrat la pandèmia i els mesos de confinament.

Per a concloure la Nit Violeta, també es dispararà un castell de focs artificials en el qual el color violeta serà el protagonista. Aquesta és, a més, una manera més de secundar des del consistori al malparat sector de la pirotècnia, tan castigat per la pandèmia.

La lluita de l'Ajuntament de l'Eliana contra aquesta xacra social ve des de lluny, ja que va ser pioner en la creació d'un equip multidisciplinari de caràcter municipal l'any 2003, un any abans que el Govern d'Espanya promulgara l'actual Llei de Mesures de Protecció Integral contra la Violència de Gènere.

La regidora d'Igualtat, Concha Montaner, ha destacat que cal continuar celebrant i sumant-se a aquesta mena de convocatòries ja que, “a pesar que la crisi sanitària centra tots els nostres esforços i atenció, continuem tenint una cruel realitat que convé no descurar i que es tradueix, per desgràcia, en dones assassinades i maltractades cada dia al nostre país”.